Rīgā, 2024.gada 28.martā

Kaunatas vidusskolas izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Kaunatas vidusskola ir akreditējama uz 6 gadiem, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, ,,Kvalitatīvas mācības”, “Iekļaujoša vide”, “Laba pārvaldība” kopējais kvalitātes līmenis katrā no jomām ir “labi” [[1]](#footnote-1), kas nozīmē, ka izglītības iestāde ir sākusi ieviest nepieciešamās pārmaiņas un ņem vērā mūsdienu prasības, iestādes vadītājai ir zināšanas, kompetences un izpratne par aktuālajiem izglītības attīstības un kvalitātes jautājumiem:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. Kaunatas vidusskolas stiprā puse ir mērķtiecīga veselīga dzīves veida popularizēšana vietējā kopienā, īstenojot izglītības programmas (efektīvi izmanto plašo sporta kompleksu, labiekārtotās deju un trenažieru zāles, laukumus volejbolam, basketbolam, futbolam, tenisam, āra vingrošanas rīkus, slēpošanas trasi ziemā, bērnu rotaļu laukumus).
2. Kā svarīgākos turpmākajos gados skolai veicamos darbus akreditācijas ekspertu komisija ir noteikusi, izstrādājot sistēmu vienotās skolēnu izaugsmes dinamikas datu bāzes izmantošanai skolēnu mācīšanas un mācīšanās darba individualizācijai un diferenciācijai, mācību procesā īstenot diferenciāciju un individualizāciju, nodrošināt pāreju no pedagogcentrēta uz izglītojamo centrētu mācību procesu, rast proaktīvus risinājumus mācību procesā, lai izglītojamiem mērķtiecīgi palīdzētu nodrošināt pamatprasmju un pamatzināšanu apguvi pietiekamā līmenī, tādejādi sekmējot skolēnu snieguma paaugstināšanos valsts pārbaudes darbos, kā arī veikt nepieciešamos uzlabojumus vērtēšanas sistēmā, kas veicinātu vienotu izpratni un rīcību, tostarp, īstenojot formatīvās vērtēšanas sistēmas nosacījumus.

Akreditācijas ekspertu komisija, veicot savu darbu, izmantoja šādas metodes:

1. Intervijas un sarunas ar izglītības iestādes vadītāju, izglītības iestādes vadītājas vietniekiem, pedagogiem, izglītojamiem, izglītojamo vecākiem, dibinātāja pārstāvjiem, atbalsta komandu.
2. 15 mācību stundu vērošana.
3. Izglītības iestādes apskate.
4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības stratēģija, ikgadējais darba plāns, skolvadības sistēma *e–klase*, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati u.c.).
5. Situāciju analīze ar dažādām mērķgrupām par pedagoģijas un izglītības iestādes aktuālās darbības jautājumiem.
6. Tīmekļvietnes <https://www.kaunata.lv/Skola.kaunata/index.html> un komunikācijas sociālajos medijos analīze.

Novēlu Jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītājs Andrejs Zagorskis

1. Izglītības iestādes darbību un iestādes vadītāja profesionālo darbību vērtē piecos kvalitātes vērtējuma līmeņos: “nepietiekami”; “jāpilnveido”; “labi”; “ļoti labi”; “izcili”. [↑](#footnote-ref-1)